Szeptember 1.
Az Indiktion, vagyis az újév kezdete. Szentéletű Oszlopos Simeon atyánk. A miaszéni legszentebb Istenszülő  tisztelete. Szent Etele vértanú és a 40 szent asszony, valamint tanítójuk, Ammon diakónus emléke. Az igaz Józsué, Nún fia emléke. A konstantinápolyi nagy tűzvész (461) emléke
hajnali szolgálaton
Tropár 2. hang
Minden teremtménynek Alkotója, * aki az időt és korszakokat hatalmaddal szabtad meg, * áldd meg, Urunk, jóságod esztendejének koszorúját, * és az Istenszülő közbenjárására * őrizd meg békességben vezetőinket és a te népedet, *’ és üdvözíts minket! 
Dicsőség... 1. hang
A vezeklő élet oszlopa lettél, szentéletű, * az ősatyákat törekedvén utánozni: * Jóbot a szenvedésben, Józsefet a kísértésben, * s bár testben éltél, a testnélküliek életét követted, * szentéletű Simeon atyánk, * imádkozzál Krisztus Istenünkhöz, *’ hogy üdvözítse a mi lelkünket! 
Most és... 7. hang
Örvendezz, kegyelembe fogadott Istenszülő Szűz, * az emberi nem menedéke és közbenjárója! * Hiszen tőled vett magára testet a világ Megváltója, * s mert te vagy az egyetlen Szűz anya! * Könyörögj, ó mindenkor áldott és legdicsőbb, * Krisztus Istenhez, * hogy ajándékozzon békességet *’ az egész földkerekségnek! 
Az első zsoltárcsoport után kathizma
8. hang. Minta: A Bölcsességet és Igét...
Istenünk, ki az égből termést hozó időjárást * és esőzést küldesz a föld embereinek, * hallgasd meg most is szolgáid könyörgését,* és szabadítsd meg városodat minden ínségtől. * Áradjon ki könyörületed minden művedre, * áldd meg dolgaink elkezdését és bevégzését! * Fordítsd javunkra kezünk munkáját, * és add meg nekünk bűneink bocsánatát, *’ hiszen hatalmaddal te hoztad létre a mindenséget a nemlétből. 
Dicsőség... most és... 
Ugyanez
A második zsoltárcsoport után kathizma
5. hang. Minta: Az Atyával... 
Életedet önmegtagadással ékesítetted, * mulandó testedet sanyargattad, * a gonosz lélek támadásait visszaverted, boldogságos atya,* és mint méltó örökös, Istenhez költöztél, az örök életre. * Esedezzél most is szüntelenül, *’ hogy üdvösséget nyerjen a mi lelkünk!
Dicsőség... 4. hang 
Két bátyáddal együtt híven mentél a vértanúság küzdőterére, ó Kalliszta, * és ott Krisztus Istenünket hirdetted. * Krisztus egyházának valóban buzgósággal teli szellemi edényeként végezted mindezt, *’ azért velük együtt bejutottál a magasságbeli életbe, ó szent vértanú! 
Most és... Istenszülő-ének
Gyorsan fogadd el esedezéseinket, Istenszülő, * és vidd föl isteni Fiad elé, Szeplőtelen Úrnőnk, * mentsd meg azokat, kik a veszélyekben hozzád menekülnek, * törd le, ó Tisztaságos, a szolgáid ellen támadó istentelenek cselvetéseit, *’ és alázd meg azok vakmerőségét!
 Sokirgalmú 
1. hang. Minta: A te sírodat őrző katonák... 
Vértanúságotok révén biztosan a Bárányhoz és Pásztorhoz jutottatok, * szellemi báránykák, * mert futásotokat bevégeztétek, és a hitet megőriztétek. * Azért ma hálás lélekkel dicsőítjük szent emléketeket, * minden dicséretre méltók, *’ Krisztust pedig magasztaljuk. 
Dicsőség... most és... 4. hang. Minta: Elcsodálkozott József... 
Mindnyájunk Uralkodója * és a javak osztogatója, * leborulunk előtted buzgón kiáltván: * a te könyörületedhez folyamodunk, Üdvözítőnk, * Szülőanyádnak és összes buzgó tisztelődnek imádságaiért, * add meg, hogy ezt az évet tetszésedre tölthessük, * és méltass arra minket, kettős természeted tisztelőit, *’ hogy téged hittel dicsőítsünk!
Kánon
I. óda. 1. hang 
Énekeljünk, emberek, mindnyájan győzelmi éneket * annak, ki a fáraó keserves rabságából kimentette Izraelt, * és a tenger mélyén száraz lábbal átvezette, * mert ő megdicsőült!
Énekeljünk mindnyájan győzelmi éneket Krisztusnak, aki az Atya akaratából a Szűztől megszületett, és üdvösségünkre hirdette az Úr kedves esztendejét, mert ő megdicsőült!
Názáretben bement a szombati napon a Törvényadó, és törvényhozó módjára kioktatta a zsidókat az ő kifejezhetetlen eljövetele felől, mellyel irgalmasságában üdvözíti a mi emberi nemünket. 
Istenszülő-ének
Énekeljük, hívek, mindnyájan a legcsodálatosabb Szüzet, akiből Krisztus tündöklött fel a mindenség számára, és aki az örök élet örömével töltötte be a mindenséget! Magasztaljuk mindig, mert ő megdicsőült!
Katavászia 8. hang
Keresztet jelezvén vesszejével Mózes, * a gyalogmenő Izraelnek * a Vörös-tengert megnyitá, * s leírván újra * a legyőzhetetlen győzelem jelét, * Fáraó szekereit * a hullámokba temeté. * Miértis Krisztus Istenünknek énekeljünk, *’ mert ő megdicsőült!
III. óda. 8. hang
Erősíts meg engem, Krisztusom, * parancsolataid megingathatalan szikláján, * és világosíts meg tekinteted világosságával, * mert nincs más olyan szent, * mint te vagy, Emberszerető! 
Erősítsd meg, Jóságos, a te Egyházadat, melyet jobbod termékeny szőlőskertnek ültetett erre a földre nagy buzgalommal, s őrizd meg azt, Mindenható!
Méltass minket, kik téged híven a mindenség Istenének magasztalunk, Urunk, hogy ezt az évet Istennek tetsző lelki cselekedetekkel tölthessük el!
Add meg, irgalmas Krisztus, hogy ez az évem nyugalomban teljen, és tölts el isteni igéiddel, melyeket szombatonként a zsidóknak hirdettél!
Istenszülő-ének
Mindig dicsőítünk téged, ki egyedül fogadtad méhedbe természetfölötti módon a változás nélkül benned lakozott Emberfölöttit, a kegyelmes Krisztust, a mi Istenünket.
Katavászia
A vessző a titok * kijelentésére szolgált, * mert kivirágzása által választotta az Úr a főpapot; * de a hajdan terméketlen Egyháznak ma virágzott föl * a Keresztfa *’ a hatalomra és megerősödésre.
Kathizma
8. hang. Minta: A Bölcsességet és Igét... 
Hittől eltelve szerfölött buzgólkodtál, bölcs atya, * és minden mulandót megvetettél, * a Szentlélek segítségével Krisztust követted, * testedet önmegtagadásokkal sanyargattad, * a mennyei dicsőséget tartva mindig szemed előtt, szentéletű. * Reá is találtál az égbe vezető útra, * buzgóságodnak megfelelően az oszlop lépcsőjére, Szent Simeon. * Esedezzél Krisztus Istenhez, * hogy adjon bűnbocsánatot nekünk, *’ kik híven ünnepeljük a te szent emlékedet!
Dicsőség... 1. hang. Minta: A te sírodat őrző katonák...
Vértanúságotok révén biztosan a Bárányhoz és Pásztorhoz jutottatok, * szellemi báránykák, * mert futásotokat bevégeztétek és a hitet megőriztétek. * Azért ma hálás lélekkel dicsőítjük szent emléketeket, * minden dicséretre méltók, *’ Krisztust pedig magasztaljuk
Most és... 4. hang. Minta: Elcsodálkozott József... 
Mindnyájunk Uralkodója * és a javak osztogatója, * leborulunk előtted buzgón kiáltván: * a te könyörületedhez folyamodunk, Üdvözítőnk, * Szülőanyádnak és összes buzgó tisztelődnek imádságaiért, * add meg, hogy ezt az évet tetszésedre tölthessük, * és méltass arra minket, kettős természeted tisztelőit, *’ hogy téged hittel dicsőítsünk!
IV. óda. 1. hang
Megértettem, ó Mindenható, * a te üdvgondozásodat, * és félelemmel dicsőítettelek, Üdvözítőm!
Újesztendei zsengét ajánl neked a te néped, Üdvözítő, s angyalok énekével dicsőít téged. 
Méltass minket, kik az új esztendőt megkezdjük, Emberszerető Krisztus, hogy kedved szerint fejezhessük is azt be!
Egyetlen Mindenható Urunk, tedd nyugalmassá a világ számára az esztendők körforgását! 
Istenszülő-ének
Magasztaljuk mindnyájan az Istenszülőt, lelkünk révpartját és szilárd reménységét! 
Katavászia
Meghallám, Uram, * a te gondviselésed titkát, * és megértem a te műveidet, *’ és magasztalám a te Istenségedet.
V. óda. 1. hang
Fölvirradva az éjből magasztalunk téged, * Krisztus, lelkünk Üdvözítője, * ki az Atyával együtt kezdet nélküli vagy. * Adj e világnak békességet, Emberszerető!
Krisztus, ki jóságoddal betöltöd a mindenséget, adj szolgáidnak jó időjárású, bő termésű, áldásoddal koszorúzott esztendőt! 
Az esztendő fordulóján változtass minket jobbá, tedd életünket békéssé, kik téged, Ige, az Atyával együtt örökkévalónak vallunk!
A földre jöttél, az Atyával együtt kezdetnélküli, hogy szabadulást hirdess a foglyoknak és Isten látását a vakoknak, időn felül álló. 
 Istenszülő-ének
Beléd helyezzük reményünket és bizalmunkat, tisztaságos Istenszülő, tedd jóindulatúvá velünk szemben azt, akit megszültél, Szent Szűz!
Katavászia
Ó * háromszorosan boldog fa, * melyre szegeztetett * Krisztus, a király és Úr, * s mellyel elbukott a fa által csaló * általad megcsalatva, * ki testileg felfüggesztettél a Keresztre, * ajándékozván békességet *’ a mi lelkünknek!
VI. óda. 1. hang 
A prófétát megszabadítottad a cetből, Emberszerető, * vezérelj ki engem is, kérlek, * vétkeim mélységéből!
Méltass minket arra, Uralkodónk, hogy az esztendő kezdetével neked tetsző életmód elkezdését, ajánlhassuk föl újévi áldozatul!
Törvényeid megtartására lelki napokkal halmozd el a téged éneklőket, könyörületes Üdvözítő! 
 Istenszülő-ének
Mentsd meg, kérünk, a hozzád menekülőket minden büntetéstől, ki Krisztust, a mi Istenünket szülted! 
Katavászia
A tengeri szörny gyomrában Jónás * tenyereit kereszt alakban kiterjeszté * az üdvösséges kínszenvedést jelképezvén; * majd harmadnap kiszállván, * dicsőséges föltámadását ábrázolta * a testileg keresztre szegezett Krisztus Istennek, * ki harmadnapi föltámadásával *’ a világot megvilágosította.
Konták 
3. hang 
Ki a mindenséget kimondhatatlan bölcsességgel teremtetted, * és megszabtad az időket a te hatalmaddal, * ajándékozz győzelmet Krisztust szerető népednek. * Áldd meg az év jövetelét és múlását, *’ és irányítsd cselekedeteinket isteni akaratod szerint!
2. hang
A magasságbeli dolgokat kerested, * de az alant levőkkel is kapcsolatot tartottál, * s oszlopodat tüzes szekérré tetted, * azért angyalok beszélgetőtársává lettél, szentéletű, *’ velük együtt szüntelenül imádkozván Krisztus Istenünkhöz mindnyájunkért. 
Ikosz 
Melyik emberi nyelv alkalmas arra, hogy Simeon feddhetetlen életét méltóképpen dicsőítse? Istentől nyert bölcsességgel egyaránt magasztalnom kell hős bajvívódat és küzdelmét, hiszen ő a földön Isten segítségével világító fáklyaként tűnt föl minden embernek, és erejével nagyszerűen tündöklött az angyalok kara előtt. Önmegtagadással életszentségre jutott, az angyalokkal együtt Krisztusnak állandóan himnuszt zeng, és mindnyájunkért szüntelenül esedezik. 
VII. óda. 1. hang
A vallásosan nevelt ifjak * a gonosz zsarnok parancsát megvetvén, * a tüzes kemencétől sem riadtak vissza, * hanem a lángok közt megállva ezt zengték: * Áldott vagy te, atyáinknak Istene! 
Az esztendő kezdetén szent dalok zsengéjét vigyük a határtalan Országon uralkodó Krisztusnak, és buzgón énekeljük neki, mi, igazhitű nép: Áldott vagy te, atyáinknak Istene!
Krisztus, ki öröktől fogva vagy, és minden évszázadon örökké uralkodsz, jóságnak Forrása, áraszd el kegyes ajándékoddal az esztendőt mindazok számára, akik zengik: Áldott vagy te, atyáinknak Istene!
 Istenszülő-ének
Mi, a te szolgáid, Uralkodó Krisztus, Szeplőtelen Anyádat állítjuk közbenjárónknak eléd, hogy a te néped, Jóságos, megszabaduljon minden bajtól, és énekelje: Áldott vagy te, atyáinknak Istene! 
Katavászia
A gonosz zsarnok esztelen parancsa az embereket megingatá, * mely Isten elleni tilalmat és utálatos káromlást lehelt, * de a három ifjút nem rettenté meg az állati düh, * sem az emésztő tűz, * hanem a Lélek harmatozó fuvallata mellett * lángok között énekelték: * Áldott vagy Te, *’ a mi és atyáink dicsőített Istene!
VIII. óda. 1. hang
Krisztus Istenünket, * ki a kemencében éneklő ifjakat * megszabadította * és a mennydörgés tűzlángját harmattá változtatta, * énekeljétek és magasztaljátok mindörökké!
Üdvösség Fejedelme, Krisztus! Egész esztendőre szóló zsenge áldozatként énekli neked a szeplőtelen Egyház: Énekeljétek Krisztust, és magasztaljátok mindörökké! 
A Teremtőt, ki a mindenséget bölcsen a semmiből létrehozta, s az idő forgását saját akaratával kijelölte, énekeljétek és magasztaljátok őt mindörökké! 
Mindenről gondoskodó Istenünknek, ki az emberek sokféleképpen történő irányítására az idő és évszakok váltakozását rendelte, zengedezzük: Énekeljétek és magasztaljátok őt mindörökké! 
 Istenszülő-ének
Szeplőtelen Szűz! Az esztendő leforgása során és annak minden időszakában magasztalunk téged, mi, az igazhívők serege, mint Istenszülőt, mindnyájunk megmentőjét. 
Katavászia 
A Háromsággal egyenlő számú ifjak, * áldjátok a teremtő Atyaistent, * énekeljétek a tüzet harmattá változtató Igét * és magasztaljátok a mindnyájunkat elevenítő Lelket, *’ aki legszentebb mindörökké.
IX. óda. 1. hang
A te tisztaságos szülésed előképét * mutatá a lángoló és el nem égő csipkebokor. * Most is kérünk téged, oltsd ki * a kísértések ellenünk vadul fölhevített kemencéjének tüzét, * hogy téged, Istenszülő, * szüntelenül magasztaljunk!
Isten Igéje és Ereje, valóságos és személyes Bölcsesség, ki a mindenséget nyilvánvalóan összetartod és kormányzod, add meg szolgáidnak, hogy a beálló esztendőt békés épülésükre töltsék! 
Háromszemélyű, oszthatatlan, egy Isten, ki az évszázadok előtt is voltál, mint az évszázadok Alkotója és Uralkodója, a Tisztaságos Istenanya könyörgéseire tedd ezt az esztendőt segítségeddel győzedelmessé!
 Istenszülő-ének
Mindenség Üdvözítője és Ura, a teremtés Alkotója és Kormányzója, a téged nemzés nélkül szülő Anyádnak könyörgésére adj békességet a világnak, s őrizd meg szüntelenül szilárdan Egyházadat! 
Katavászia 
Titkos paradicsom * vagy te Istenszülő, * mely művelés nélkül * nevelte fel Krisztust, * ki az életadó * Keresztfát ültette a földbe, * s ki által * most felmagasztaltatva * őt imádjuk, *’ téged pedig dicsőítünk.
[bookmark: _GoBack]Fényének
Újévé
Istenek Istene és Ura, három személyű, megközelíthetetlen, örökkévaló, teremtetlen Természet, a mindenség mindenható Teremtője, mindnyájan eléd borulunk és hozzád esedezünk. Áldd meg, Jóságos, ezt az esztendőt, őrizd meg békességben vezetőinket és egész népedet, Könyörületes!
Szentéletűé
Fáklya gyanánt világoskodva, tündöklő életed csodáid fénysugarával megvilágosított mindent a nap alatt, ó szentéletű atya, mert az oszlop révén, mint valami létrán, Istenhez emelkedtél, hol valóban minden kívánság netovábbja is beteljesül, boldog Simeon. Könyörögj érettünk tisztelőidért!
 Istenszülő-ének
Ki minden teremtmény Alkotója és Kormányzója vagy, s a korokat és éveket kegyesen saját hatalmad alá rendelted, koszorúzd meg áldásoddal az esztendő fordulását! Őrizd meg, kérünk, népedet háborítatlan békességben, épségben és sértetlenül, Szülődnek és a szent angyaloknak imáiért!
Dicséreti sztihirák
3. hang 
Atyának örökkévaló Igéje, * ki Isten alakjában élsz, * és a természetet a semmiből létrehoztad, * s az időt és éveket hatalmad alá rendelted, * áldd meg jóságoddal az esztendő koszorúját, * ajándékozz Egyházadnak békességet, * a hithű vezetőknek győzelmet, * a földnek bő termést, *’ nekünk pedig nagy irgalmat!
4. hang 
Királyságod, Krisztus Istenünk, * örök időkre szóló Ország, * s uralmad nemzedékről nemzedékre tart, * mert te mindent bölcsen alkottál, * időt és éveket rendelvén számunkra. * Hálát adva tehát mindezekért, kiáltjuk: * Áldd meg kegyességeddel az esztendő koszorúját, * és méltass minket, hogy elítéltetés nélkül zengjük neked: *’ Urunk, dicsőség néked!
A te ösvényeid, Urunk, * nagy és csodás ösvények, * magasztaljuk azért gondviselésed erejét, * mert mint világosságtól való világosság * jöttél e nyomorult világba, * és az ősi Ádám első átkát megszüntetted, * amint neked tetszett, ó Ige! * Számunkra pedig időt és esztendőket rendeltél, * hogy a te mindenre kész jóságodat dicsőítsük. *’ Urunk, dicsőség néked! 
2. hang
Miképpen szenvedéseddel megerősítetted, Urunk, a földkerekséget, * egyúttal a gyöngéket is körülövezted erővel. * Asszonyok férfiasan szembeszálltak a kegyetlen zsarnokkal, * és a hajdan, paradicsomi boldogságban rájuk szakadt * asszonyi gyengeséget megszüntették a te dicsőségedre, * ki asszonytól születtél, *’ és üdvözítetted az emberi nemet. 
Dicsőség... 2. hang 
Jó gyökérről jó gyümölcs sarjadzott, * a zsenge kortól fogva szent Simeon, * ki inkább kegyelemmel táplálkozott, mintsem tejjel, * magas sziklára helyezte testét, * de még jobban Istenhez emelte lelkét, * és erényeivel magasságbeli hajlékot épített, * a magasságban együtt járt a szent égi erőkkel, *’ és Krisztusnak, a mi lelkünk Istenének és Üdvözítőjének lakhelye lett. 
Most és... 8. hang 
Ki mindent kimondhatatlan bölcsességgel alkottál, * Krisztus Isten és Ige, * és számunkra időt és éveket rendeltél, * áldd meg kezed munkáját, * örvendeztesd meg erőddel hű vezetőinket, * adj nekik hatalmat a barbárság felett, *’ egyedül jóságos és emberszerető!
Nagy dicsőítés 
Tropár 2. hang
Minden teremtménynek Alkotója, * aki az időt és korszakokat hatalmaddal szabtad meg, * áldd meg, Urunk, jóságod esztendejének koszorúját, * és az Istenszülő közbenjárására * őrizd meg békességben vezetőinket és a te népedet, *’ és üdvözíts minket! 
Dicsőség... 1. hang
A vezeklő élet oszlopa lettél, szentéletű, * az ősatyákat törekedvén utánozni: * Jóbot a szenvedésben, Józsefet a kísértésben, * s bár testben éltél, a testnélküliek életét követted, * szentéletű Simeon atyánk, * imádkozzál Krisztus Istenünkhöz, *’ hogy üdvözítse a mi lelkünket! 
Most és... 7. hang
Örvendezz, kegyelembe fogadott Istenszülő Szűz, * az emberi nem menedéke és közbenjárója! * Hiszen tőled vett magára testet a világ Megváltója, * s mert te vagy az egyetlen Szűz anya! * Könyörögj, ó mindenkor áldott és legdicsőbb, * Krisztus Istenhez, * hogy ajándékozzon békességet *’ az egész földkerekségnek! 
